《和祝圣予送行韵》
宋代·王炎

少年困裋褐，妄意取圭组。
徒为出岫云，不作润物雨。
三年葭苇丛，凫舄堕江浒。
忧患鬓先凋，惊呼髀空抚。
过期释重负，揆日趋在所。
投簪诚未能，束担亦良苦。
汉庭士冀北，不可一二数。
顾我最平凡，辱君误推许。
皇明照百工，天高日亭午。
海岳虽兼受，涓埃谅无补。
汲汲为身谋，人生几寒暑。
轩冕既傥来，金璧又难贮。
试看辕下驹，何如黄鹄举。
莫待婚嫁了，径为松菊主。
大隐在城市，高人恋衡宇。
相期数过从，从绠同汲古。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。